ORDE do 2 de maio de 2008 pola que se establecen as bases para a concesión, en réxime de concorrencia competitiva, das subvencións para a mellora das infraestruturas eléctricas necesarias para as prestacións de servizos básicos de competencia municipal en concellos de menos de 5.000 habitantes e se procede á súa convocatoria.
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 13/05/2008

A Consellería de Innovación e Industria ten, entre outros obxectivos no campo da política enerxética, acadar unha explotación e xestión racional das subministracións eléctricas, e promover proxectos que supoñan a mellora das infraestruturas e da seguridade da subministración eléctrica.
É intención da Consellería de Innovación e Industria prestar apoio aos concellos pequenos, que indubidablemente teñen máis dificultades para o financiamento das súas infraestruturas básicas. Así, neste contexto proponse apoiar os concellos de ata 5.000 habitantes, para que poidan executar as acometidas eléctricas necesarias para a prestación de servizos básicos de competencia municipal como depuración de augas residuais, o funcionamento de pozos ou depósitos de auga de uso público, facilitar a subministración eléctrica a instalacións municipais etc.
Na súa virtude, e en uso das atribucións que me foron conferidas:
DISPOÑO:
Artigo 1º.-Convocatoria e bases reguladoras.
1. Esta orde ten por obxecto aprobar as bases (anexo I) polas que se rexerá a concesión das subvencións da Consellería de Innovación e Industria para a mellora das infraestruturas eléctricas necesarias para a prestación de servizos básicos de competencia municipal en concellos de menos de 5.000 habitantes.
2. Así mesmo, por medio desta orde convócanse as devanditas subvencións para o ano 2008. Estas subvencións outórganse con cargo aos créditos consignados nos orzamentos xerais da Comunidade Autónoma galega para o ano 2008, destinándose para o seu financiamento, 1.099.298,91 , na aplicación orzamentaria 10.03.733-B.760.0.
3. Esta cantidade poderase incrementar en función das solicitudes presentadas e de acordo coas dispoñibilidades de crédito.
Artigo 2º.-Solicitudes.
1. Para poder ser beneficiario das subvencións deberá presentarse unha solicitude axustada ao modelo normalizado que se inclúe como anexo II desta orde, que irá acompañada dos documentos que se especifican no artigo 4º das bases reguladoras.
2. O modelo de solicitude é o que se establece como anexo II desta orde e atópase tamén a disposición dos interesados no enderezo da internet:
http://www.xunta.es/conselle/in.
Artigo 3º.-Lugar e prazo de presentación das solicitudes.
1. As solicitudes presentaranse nos rexistros da Consellería de Innovación e Industria, así como nos de calquera outro órgano da Administración Xeral do Estado, das comunidades autónomas ou das entidades que integran a Administración local, sempre que neste último caso se teña subscrito o oportuno convenio, ou polos restantes medios previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
2. O prazo de presentación das solicitudes será dun mes desde o día seguinte ao da publicación desta orde no Diario Oficial de Galicia.
Entenderase como último día do prazo o correspondente ao mesmo ordinal do día da publicación. Se o último día de prazo fose inhábil, entenderase prorrogado ao primeiro día hábil seguinte e, se no mes do vencemento non houbese día equivalente ao inicial do cómputo, entenderase que o prazo expira o último do mes.
Artigo 4º.-Prazo de duración do procedemento de concesión.
Unha vez rematado o prazo para a presentación de solicitudes, estas serán tramitadas e valoradas de acordo co procedemento establecido nas bases reguladoras, que non poderá ter unha duración superior a 6 meses.
Artigo 5º.-Información aos interesados.
Sobre este procedemento administrativo, que ten o código IN403A, poderase obter documentación normalizada ou información adicional na Dirección Xeral de Industria, Enerxía e Minas, a través dos seguintes medios:
a) Páxina web oficial da consellería (www.conselleriaiei.org), na súa epígrafe de axudas e na oficina virtual.
b) Os teléfonos 981 18 49 17, 982 29 46 70, 988 38 67 12 e 986 80 52 29 das delegacións provinciais.
c) Presencialmente.
Así mesmo, para cuestións xerais sobre este ou outro procedemento, poderá facerse uso do teléfono de información xeral da Consellería de Innovación e Industria, que é o 981 54 43 41.
Disposición derrogatoria
Para os efectos desta orde queda derrogada a Orde do 22 de marzo de 2006 pola que se establecen as bases reguladoras para a concesión, en réxime de concorrencia competitiva das subvencións a proxectos de mellora das infraestruturas enerxéticas en Galicia e procédese á convocatoria das correspondentes a 2006.
Disposicións derradeiras
Primeira.-Habilitación para o desenvolvemento.
Facúltase o director xeral de Industria, Enerxía e Minas para que dite as resolucións que sexan precisas para o desenvolvemento e aplicación desta orde.
Segunda.-Entrada en vigor.
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 2 de maio de 2008.
Fernando Xabier Blanco Álvarez
Conselleiro de Innovación e Industria
ANEXO I
Bases reguladoras para a concesión, en réxime de concorrencia competitiva, das subvencións para a mellora das infraestruturas eléctricas necesarias para a prestación de servizos básicos de competencia municipal en concellos de menos de 5.000 habitantes
Artigo 1º.-Obxecto e réxime das subvencións.
1. As subvencións reguladas por estas bases teñen por obxecto a execución de proxectos para a mellora das infraestruturas eléctricas necesarias para a prestación de servizos básicos de competencia municipal en concello de menos de 5.000 habitantes.
2. O procedemento de concesión destas subvencións tramitarase en réxime de concorrencia competitiva.
3. Exclúense os proxectos de iluminación pública e instalacións interiores de edificios.
Artigo 2º.-Financiamento e concorrencia.
1. As axudas outórganse con cargo aos créditos consignados nos orzamentos xerais da Comunidade Autónoma para 2008, destinándose para o seu financiamento 1.099.298,91  imputándose á aplicación orzamentaria 10.03.733-B.760.0.
2. A porcentaxe máxima da actuación que será obxecto de subvención será dun 70% do investimento.
Artigo 3º.-Beneficiarios.
Poderán ser beneficiarios das subvencións, sen prexuízo de reunir os demais requisitos establecidos nestas bases:
Os concellos de Galicia que non superen no seu padrón os 5.000 habitantes, segundo as cifras de poboación oficiais dos municipios españois publicadas polo Instituto Nacional de Estadística ao abeiro do Real decreto 1627/2006, do 29 de decembro, polo que se declaran oficiais as cifras de poboación resultantes da revisión do padrón municipal referido ao 1 de xaneiro de 2006.
Artigo 4º.-Solicitudes.
1. As solicitudes para participar no procedemento de concesión das subvencións presentaranse na forma e prazo que se indique na convocatoria
2. Xunto coas solicitudes deberá achegarse a seguinte documentación:
2.1. Documentación acreditativa da personalidade.
a) Documento nacional de identidade e o documento acreditativo da capacidade coa que actúa o seu representante.
b) Copia cotexada da tarxeta de identificación fiscal NIF/CIF.
2.2. Actuación para a que se solicita a subvención, que deberá incluír como mínimo:
a) Memoria descritiva e planos da actuación a escala axeitada.
b) Orzamento do investimento no que figuren os prezos unitarios dos principais elementos da actuación e no que o IVE se presentará desagregado.
2.3. Declaración responsable de non estar incurso en ningunha das circunstancias previstas nos puntos 2º e 3º do artigo 10 da Lei 9/2007, do 13 de xuño, de subvencións de Galicia. Anexo III.
2.4. Declaración responsable doutras axudas solicitadas, obtidas ou que se prevé solicitar para o mesmo investimento en calquera outra administración, entes públicos ou privados, nacionais ou internacionais, segundo o anexo IV.
3. Toda a documentación necesaria presentarase en duplicado exemplar. Un dos exemplares incluirá orixinais ou copias cotexadas.
Artigo 5º.-Consentimentos e autorizacións.
1. A presentación da solicitude implica o coñecemento e a aceptación destas bases reguladoras.
En aplicación do disposto no artigo 45 da Lei 16/2007, do 26 de decembro, de orzamentos xerais da Comunidade Autónoma de Galicia para o ano 2008, os concellos están exentos de achegar os xustificantes do cumprimento das obrigas tributarias e fronte a Seguridade Social e de non ter pendentes de pagamento ningunha outra débeda coa Administración pública da comunidade autónoma ou de ser debedor por resolución de procedencia de reintegro.
Igualmente, se o solicitante indica que certa documentación que se deba usar neste procedemento xa consta no poder da Administración, a presentación da solicitude implica a autorización ao órgano instructor para acceder a ela. Para estes efectos, a documentación debe manterse vixente e identificarase no formulario de solicitante o procedemento administrativo para o que foi presentada.
2. De acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, o solicitante da subvención consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, no devandito rexistro, feito que terá lugar agás nos supostos legalmente establecidos.
3. De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, esta consellería publicará na súa páxina web oficial a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e a súa publicación na citada páxina web, coas excepcións previstas nas leis.
4. A Consellería de Innovación e Industria velará polos datos de carácter persoal que serán obxecto de tratamento, e, para eses efectos, procederase á súa incorporación a un ficheiro que cumprirá as exixencias da Lei 15/1999 de protección de datos, adoptándose tanto as medidas de seguridade técnicas como organizativas.
A finalidade da recollida e tratamento dos datos persoais será estritamente a xestión e tramitación do expediente correspondente e as que deriven da aplicación da Lei 4/2006 de transparencia e boas prácticas na Administración pública galega.
Os datos non serán obxecto de cesión a terceiros, no entanto, a Consellería de Innovación e Industria revelará ás autoridades públicas competentes os datos persoais e calquera outra información que estea no seu poder ou sexa accesible a través dos seus sistemas e sexa requirida de conformidade coas disposicións legais e regulamentarias aplicables ao caso. Decláranse recoñecidos e poderán exercitarse os dereitos de acceso, cancelación, rectificación e oposición por escrito e achegando identificación suficiente o seguinte enderezo: Edificios Administrativos de San Caetano, s/n, 15704 Santiago de Compostela, ou ben mediante o procedemento habilitado ao efecto e que poderá atopar na Guía do Cidadán da páxina web da Xunta.
Artigo 6º.-Órganos competentes.
A Dirección Xeral de Industria, Enerxía e Minas será o órgano competente para a instrución do procedemento de concesión de subvencións, correspondendo ao conselleiro de Innovación e Industria ditar a resolución da concesión.
Artigo 7º.-Instrución dos procedementos.
1. De conformidade co establecido no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común, se a solicitude non reúne algún dos requisitos exixidos nestas bases reguladoras ou na correspondente convocatoria requirirase ao interesado para que, nun prazo de dez días hábiles, emende a falta ou achegue os documentos preceptivos. Neste requirimento farase indicación expresa de que, se así non o fixese, terase por desistido na súa petición, logo da correspondente resolución.
2. Sen prexuízo do disposto no parágrafo anterior, poderá requirirse ao solicitante que achegue cantos datos, documentos complementarios e aclaracións resulten necesarios para a tramitación e resolución do procedemento.
3. Unha vez revisadas as solicitudes e as emendas feitas, aqueles expedientes administrativos que reúnan todos os requisitos e a documentación necesaria serán remitidos á comisión encargada da súa valoración, de acordo co establecido no artigo seguinte.
4. Os expedientes que non cumpran as exixencias contidas nestas bases ou na normativa de aplicación, ou que non conteñan a documentación necesaria, quedarán á disposición do órgano instrutor para que formule a proposta de resolución de inadmisión, na que se indicarán as causas desta.
Artigo 8º.-Comisión de valoración.
1. A comisión de valoración será o órgano colexiado encargado de valorar as solicitudes de acordo cos criterios obxectivos fixados no artigo seguinte, así como de propoñer a concesión ou denegación das subvencións.
2. A composición da comisión de valoración será a seguinte:
a) Presidente: o director xeral de Industria, Enerxía e Minas.
b) Vogais: o subdirector xeral de Enerxía, os delegados provinciais da Consellería de Innovación e Industria ou persoa en que deleguen e o/a xefe/a de servizo de Infraestruturas Enerxéticas ou funcionario que o/a substitúa que actuará como secretario.
c) Poderá estar asistida polo persoal técnico que se considere necesario.
3. Na proposta de concesión que formule a comisión figurarán, de xeito individualizado, os solicitantes propostos para obter a subvención, especificándose a avaliación que lle corresponde a cada proxecto segundo os criterios recollidos no artigo seguinte. Así mesmo, indicarase o importe da subvención para cada un deles, ata esgotar o crédito dispoñible.
4. O resto das actuacións subvencionables quedará en reserva para seren atendidos ben co crédito que quedase libre de producirse algunha renuncia ou modificación nos proxectos inicialmente subvencionados, ben co incremento dos créditos orzamentarios destinados a estas subvencións. Para estes efectos, poderán realizarse sucesivas propostas de resolución conforme o sinalado neste artigo.
Artigo 9º.-Criterios de valoración.
Os proxectos que se presenten deberán ser técnica e economicamente viables e os criterios de avaliación que servirán de base para a determinación da preferencia na concesión da subvención serán os seguintes:
a) Que a actuación permita o desenvolvemento dun servizo básico para a comunidade como a potabilización, abastecemento de auga ou o saneamento. Exclúense os proxectos de iluminación pública. Por esta epígrafe pódense acadar ata 40 puntos.
b) Que a actuación permita mellorar as condicións de vida dos veciños, aínda que non supoña un servizo esencial. Ata 25 puntos.
c) Aqueles concellos que non percibisen axudas no exercicio anterior por conceptos similares a través de convenios de colaboración coa Consellería de Innovación e Industria terán 15 puntos adicionais.
d) Valórase o menor número de habitantes do concello, ata 15 puntos.
e) Compromiso de utilización da lingua galega en todas as relacións que o interesado manteña coa Administración autonómica, de acordo co establecido no artigo 6.3º da Lei 3/1983, do 15 de xuño, de normalización lingüística. Este compromiso acreditarase mediante presentación, debidamente asinado, do modelo que se inclúe como anexo V. 5 puntos.
No caso de empates, elixiranse primeiro os proxectos que acaden maior puntuación no epígrafe a), se aínda persisten empates terán preferencia os proxectos presentados polos concellos de menor número de habitantes.
Artigo 10º.-Audiencia.
1. Instruído o procedemento, e inmediatamente antes de redactar a proposta de resolución, porase de manifesto aos interesados para que, nun prazo de dez días, poidan formular alegacións e presentar os documentos e xustificacións que consideren pertinentes.
2. Porén, poderase prescindir do trámite a que se refire a epígrafe anterior cando non figuren no procedemento nin se vaian ter en conta na resolución outros feitos nin outras alegacións ou probas que as aducidas polo interesado.
Artigo 11º.-Resolución e notificación.
1. Unha vez concluído o trámite de audiencia, a comisión de valoración formulará a proposta de resolución, que se elevará, a través do órgano instrutor, ao conselleiro.
2. O conselleiro, á vista da proposta, ditará a correspondente resolución, que deberá estar debidamente motivada e expresará, cando menos, a actuación que se subvenciona e o seu custo, así como a subvención concedida e a súa contía, ou, se é o caso, a causa de denegación.
En ningún caso o importe das subvencións concedidas poderá superar o custo da actividade que se desenvolva polo beneficiario ou, se é o caso, a porcentaxe máxima do investimento subvencionable legalmente establecida.
3. O prazo máximo para resolver e notificar a resolución ao interesado será 9 meses, que se contarán a partir do seguinte ao da publicación da orde de convocatoria no Diario Oficial de Galicia. Se transcorrese o prazo máximo para resolver sen que recaese resolución expresa, os interesados poderán entender desestimadas as súas solicitudes por silencio administrativo.
4. Todas as resolucións serán notificadas de acordo co establecido na Lei 30/1992, do 26 de novembro, de réxime xurídico das administracións públicas e do procedemento administrativo común.
Non obstante, e de conformidade co establecido no artigo 59.6º b) da indicada lei, poderase substituír a notificación individual pola publicación no Diario Oficial de Galicia e no taboleiro de anuncios da Dirección Xeral de Industria, Enerxía e Minas así como das delegacións provinciais da Consellería de Innovación e Industria, con indicación, neste caso, da data da convocatoria, do beneficiario, da cantidade concedida e da finalidade da subvención outorgada. Así mesmo, relacionaranse as solicitudes desestimadas e os motivos da desestimación.
Artigo 12º.-Réxime de recursos.
As resolucións ditadas ao abeiro da correspondente orde de convocatoria poñerán fin á vía administrativa e contra elas poderán interpoñerse os seguintes recursos, sen prexuízo de que os interesados poidan exercer calquera outro que consideren procedente:
a) Recurso potestativo de reposición ante o conselleiro de Innovación e Industria, no prazo dun mes que se contará a partir do día seguinte ao da notificación da resolución, se esta fose expresa, ou de tres meses que se contarán a partir do seguinte a aquel no que se produza o acto presunto.
b) Recurso contencioso-administrativo ante a Sala do contencioso-administrativo do Tribunal Superior de Xustiza de Galicia, no prazo de dous meses que se contarán desde o día seguinte ao da notificación da resolución, se esta fose expresa, ou de seis meses que se contarán a partir do seguinte a aquel no que se produza o acto presunto.
Artigo 13º.-Aceptación e renuncia.
1. Sen prexuízo dos recursos que procedan contra a resolución, transcorridos quince días naturais desde a notificación desta sen que o interesado comunicase expresamente a súa renuncia á subvención entenderase que a acepta, e desde ese momento adquirirá a condición de beneficiario.
A renuncia á subvención poderase facer axustándose ao modelo que se inclúe como anexo VI destas bases.
2. No caso de que se comunicase a renuncia en prazo, o conselleiro ditará a correspondente resolución nos termos do artigo 42.1º da Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 14º.-Obrigas dos beneficiarios.
O beneficiario da subvención queda obrigado a:
a) Executar o proxecto que fundamente a concesión da subvención.
b) Xustificar ante o órgano concedente a realización da actividade, así como o cumprimento dos requisitos ou condicións que determinan a concesión ou goce da subvención. O cumprimento desta obriga de xustificación realizarase nos termos previstos no artigo 28 da Lei 9/2007, do 13 de xuño, de subvencións de Galicia.
c) Someterse ás actuacións de comprobación que efectuará o órgano concedente ou a entidade colaboradora, se é o caso, así como a calquera outra actuación, sexa de comprobación e control financeiro, que poidan realizar os órganos de control competentes, tanto autonómicos como estatais ou comunitarios, para o que achegará canta información lle sexa requirida no exercicio das actuacións anteriores.
d) Comunicarlle ao órgano concedente a obtención doutras subvencións, axudas, ingresos ou recursos que financien as actividades subvencionadas así como a modificación das circunstancias que fundamentasen a concesión da subvención. Esta comunicación deberá efectuarse tan pronto como se coñeza e, en todo caso, con anterioridade á xustificación da aplicación dada aos fondos percibidos.
En concreto, durante a execución das obras subvencionadas deberá estar visible un cartel informativo co modelo que se achegará xunto coa resolución da concesión da axuda de acordo co disposto no artigo 15.3º da Lei 9/2007, do 13 de xullo.
Artigo 15º.-Subcontratación.
1. Permítese a subcontratación total ou parcial sobre o importe da actividade subvencionada, estando suxeita ao disposto na lexislación de contratación pública (que desde o 1 de maio de 2008 é a Lei 30/2007, de 30 de outubro, de contratos do sector público que derroga o Real decreto lexislativo 2/2000, do 16 de xuño).
Artigo 16º.-Xustificación da subvención.
1. Para cobrar a subvención concedida, o beneficiario deberá presentar, nos lugares sinalados no artigo 3º da convocatoria e antes do 18 de novembro de 2008 a seguinte documentación:
1.1. Xustificación de ter realizado o investimento para o que se concedeu a subvención mediante os documentos que se relacionan a continuación:
a) Informe técnico no que se describa a realización do proxecto ou actuación e os datos e incidencias máis significativas na súa execución.
b) Certificación da intervención ou do órgano que teña atribuídas as facultades de control da toma de razón en contabilidade e do cumprimento da finalidade para a que foi concedida.
1.2. Declaración complementaria do conxunto das axudas solicitadas, tanto as aprobadas ou concedidas como as pendentes de resolución destinadas ao financiamento do mesmo proxecto, das distintas administracións públicas, entes públicos ou privados, nacionais ou internacionais, indicando a súa contía.
1.3. Certificación bancaria orixinal acreditativa da titularidade e identificación da conta para o pagamento da axuda, na que consten o ordinal bancario, código de banco, código de sucursal e código de conta corrente.
1.4. Naqueles casos en que así o requira a regulamentación vixente, achegarase proxecto e dirección de obra e/ou copia do boletín do instalador autorizado presentado na delegación correspondente.
1.5. Cando o importe do gasto subvencionable supere a contía de 30.000 euros no suposto de custo por execución de obra ou de 12.000 euros no suposto de subministración de bens de equipamento ou prestación de servizos por empresas de consultoría ou asistencia técnica, o beneficiario deberá solicitar, como mínimo, tres ofertas de diferentes provedores con carácter previo á contratación do compromiso, para a prestación do servizo ou a entrega do ben. Non se exixiría xustificalo se polas especiais características dos gastos non existe no mercado suficiente número de entidades que o subministren ou presten, ou que o gasto se fixo con anterioridade á solicitude da subvención, ou salvo que se asinase un contrato con anterioridade a data da convocatoria.
Deberá xustificarse en criterios de eficiencia e economía a elección da oferta finalmente seleccionada cando non recaia na proposta economicamente máis vantaxosa.
O disposto nesta epígrafe non será de aplicación aos concellos cando sexa incompatible coas disposicións reguladoras de contratación pública.
2. Transcorrido o prazo indicado sen que o beneficiario presentase a documentación solicitada poderase entender que renuncia á subvención. Neste caso, o conselleiro ditará a oportuna resolución, nos termos do artigo 42.1º da Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 17º.-Pagamento.
1. Recibida a documentación xustificativa da subvención, os órganos competentes da consellería, antes de proceder ao seu pagamento, poderán realizar as actuacións de comprobación oportunas para verificar o cumprimento da actividade subvencionada.
2. No caso de que o investimento realizado teña un custo inferior ao inicialmente previsto e sempre que isto non supoña unha realización deficiente do proxecto, a contía da subvención reducirase proporcionalmente, manténdose constante a porcentaxe da axuda respecto ao custo total do investimento
Artigo 18º.-Incumprimento, reintegros e sancións.
1. O incumprimento das obrigas contidas nestas bases reguladoras, na convocatoria ou na demais normativa aplicable, así como das condicións que, se é o caso, se establezan na resolución de concesión, dará lugar á obriga de devolver total ou parcialmente as subvencións percibidas, así como os xuros de demora correspondentes.
2. Para facer efectiva a devolución a que se refire o punto anterior tramitarase o oportuno procedemento de reintegro, que se axustará ao previsto no capítulo II da Lei 9/2007, do 13 de xuño, xeral de subvencións de Galicia.
3. No caso de que o investimento realizado teña un custo inferior ao inicialmente previsto e sempre que isto non supoña unha realización deficiente do proxecto, a contía da subvención reducirase proporcionalmente, manténdose constante a porcentaxe de axuda respecto ao custo total do investimento.
4. Aos beneficiarios das subvencións reguladas nestas bases seralles de aplicación o réxime de infraccións e sancións previsto na Lei 9/2007, do 13 de xuño, xeral de subvencións de Galicia.
Artigo 19º.-Control.
1. A Consellería de Innovación e Industria poderá facer as actividades de inspección que considere oportunas para controlar o cumprimento das subvencións.
2. Alén do anterior, as subvencións estarán sometidas á función interventora e de control financeiro exercido pola Intervención Xeral da Comunidade Autónoma, nos termos que establece o Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, e a súa normativa de desenvolvemento. Así mesmo, estará sometida ás actuacións de comprobación previstas na lexislación do Tribunal de Cuentas e do Consello de Contas.
Artigo 20º.-Publicidade.
No prazo máximo de tres meses contados desde a data de resolución da concesión publicarase no Diario Oficial de Galicia a relación das subvencións concedidas con indicación da norma reguladora, beneficiario, crédito orzamentario, contía e finalidade da subvención.
Non obstante o anterior, cando os importes das subvencións concedidas, individualmente consideradas, sexan de contía inferior a 3.000 euros, non será necesaria a publicación no Diario Oficial de Galicia, que será substituída pola publicación das subvencións concedidas na páxina web da Consellería de Innovación e Industria.
Artigo 21º.-Remisión normativa.
Para todo o non previsto nestas bases estarase ao previsto na Lei 9/2007, do 13 de xuño, xeral de subvencións de Galicia.
Ver referencia pdf "09100D012P045.PDF"